| **Liudvikas Šarkauskas** |
| --- |
| Gimė | 1911 m. lapkričio 3 d.Stumbrės, Telšių aps. Kauno gub. |
| Mirė | 2004 m. kovo 12 d. (92 metai)Kretinga |
|  |
| Alma mater | 
* 1934 m. Plungės mokytojų seminarija
* 1938 m. Telšių kunigų seminarija
 |

**Liudvikas Šarkauskas** (1911 m. spalio 21 (naujuoju stiliumi – lapkričio 3) d. Stumbrėse, Rietavo vls. Telšių aps. Kauno gub. – 2004 m. kovo 12 d. Kretingoje) – kunigas, pedagogas, politinis kalinys, disidentas, visuomenės veikėjas.

Biografija
----------

Gimė žemės ūkio darbininkų šeimoje. 1924 m. baigė Kvėdarnos pradžios mokyklą, 1929 m. – Rietavo progimnaziją, 1933 m. – Plungės mokytojų seminariją. Besimokydamas aktyviai dalyvavo Rietavo ir Plungės skautų ir ateitininkų organizacijų veikloje, buvo išrinktas Plungės ateitininkų valdybos pirmininku. Bendradarbiavo ateitininkų leidiniuose „Ateities spinduliai", „Ateitis" ir kt.

1934 m. rudenį įstojo į Telšių kunigų seminariją. 1938 m. balandžio 16 d. Telšių katedroje įšventintas kunigu, o birželio 19 d. Kvėdarnos bažnyčioje laikė pirmąsias Šv. Mišias (primicijas). 

1938–1940 m. dirbo Šilalės bažnyčios vikaru bei vidurinės mokyklos lotynų kalbos mokytoju ir kapelionu, 1940–1944 m. vikariavo Salantų bažnyčioje ir dėstė mokykloje lietuvių kalbą. 1944–1945 m. buvo Luokės bažnyčios vikaras.

1945 m. birželio mėn. paskirtas Leckavos, o rugsėjo mėn. – Kaltinėnų bažnyčios administratoriumi. Joje 1946 m. gruodžio 14 d. suimtas, apkaltintas antitarybine propaganda, priešiškų valdžios ideologijai spaudinių laikymu ir platinimu, o 1947 m. gegužės 10 d. MGB Ypatingojo pasitarimo nubaustas 10 metų pataisos darbų. Liepos 15 d. išvežtas į Pečiorlagą (Komija). Kalėjo Abezės lageryje, aukojo jame tarp lietuvių kalinių Šv. Mišias. 1955 m. liepos 12 d. paleistas, 1989 m. rugpjūčio 25 d. reabilituotas.

1955–1967 m. klebonavo Upynos ir Kaunatavos, 1967–1982 m. – Mosėdžio parapijų bažnyčiose. 1982 m. birželio 19 d. dėl sveikatos buvo atleistas iš klebono pareigų ir paskirtas Kretingos bažnyčios altarista-rezidentu. Dalyvavo disidentiniame judėjime, pasirašė Telšių vyskupijos ir Klaipėdos prelatūros kunigų pareiškimus ir protestus sovietų Lietuvos ir Sovietų sąjungos vadovybei dėl piliečių sąžinės laisvės suvaržymų.

Palaidotas 2004 m. kovo 15 d. Kretingos kapinėse. Laidotuvėse dalyvavo 24 kunigai, 3 diakonai, 9 klierikai, pamaldoms vadovavo Telšių vyskupas Jonas Boruta ir Telšių vyskupas emeritas Antanas Vaičius.

Šaltiniai
---------

1. ↑  Mirė kunigas jubiliatas Liudvikas Šarkauskas
2. ↑  Juozas Dapšauskas. Buvęs skautas, ateitininkas, tremtinys, sielovadininkas. – XXI amžius – 1998 m. balandžio 17 d. – P. 8
3. ↑  Antanas Juškevičius. Šv. Mišias aukojo ir amžino įšalo žemėje. – XXI amžius – 1998 m. balandžio 17. – P. 7–8
4. ↑  Kazys Misius. Iš Salantų bažnyčios ir parapijos istorijos. - Salantų bažnyčia: Istorija, meno vertybės ir žmonės. – Žemaičių praeitis. – Vilnius: Vilniaus dailės akademijos leidykla, 2011. – T. 15. – P. 89
5. ↑  Gintaras Šidlauskas. SSRS okupacinės valdžios represuotų, sunaikintų Telšių vyskupijos dvasininkų žinynas. – Žemaičių vyskupystės muziejus, 2004 m. Archyvuota kopija 2015-04-02 iš Wayback Machine projekto.
6. ↑  Lietuvos katalikų bažnyčios kronika – 1985. – T. 7, Nr. 57. – P. 445. 481. – T. 8, Nr. 66. – P. 360. – T. 10, Nr. 78. – P. 125. – Nr. 79. – P. 180. – T. 10, Nr. 77 – P. 103. – Nr. 79. – P. 168, 217, 434
7. ↑  Mirė kunigas Liudvikas Šarkauskas (1911–2004). – Bažnyčios žinios – 2004 m. kovo 24 d. – Nr. 6. – P. 8–9

Nuorodos
--------

* Šarkauskas Liudvikas, parengė Birutė Paulauskaitė, 2007. – Kretingos personalijų žinynas[neveikianti nuoroda]